Landsrettens kendelse om opretholdelse af politiets beslutning om at afskære tiltalte fra at have ukontrolleret adgang til internettet under surrogatfængslingen på psykiatrisk afdeling stadfæstes
Ret: Højesteret (3. instans)
Faggruppe: Straffesag — Øvrige straffesager
Sagsemner: Efterforskning og straffeproces;

/

Ikke fri adgang til internettet under varetægtsfængsling  

Kendelse afsagt den 25. april 2023   

Sag 53/2022

Anklagemyndigheden
mod
Tiltalte

Ikke fri adgang til internettet under varetægtsfængsling i surrogat på psykiatrisk
afdeling

Tiltalte var i byretten blevet dømt for bl.a. forsøg på manddrab ved at have planlagt at
dræbe flere personer ved et eller flere skyderier på en eller flere bestemte skoler eller
lignende institutioner. Forsøgs-handlingerne bestod bl.a. i, at Tiltalte havde foretaget
adskillige søgninger og indhentet oplysninger på internettet om bl.a. masseskyderier og
skydevåben. Tiltalte havde forud for dommen været varetægtsfængslet i surrogat på
psykiatrisk afdeling og var blevet afskåret fra at have ukontrolleret adgang til internettet,
efter at politiet var blevet bekendt med, at han indimellem havde fri adgang via en iPad.   

Tiltalte ankede byrettens dom. Landsretten tog i den forbindelse politiets anmodning om at
opretholde varetægtsfængslingen i surrogat til følge. Fængslingen skete af hensyn til
retshåndhævelsen og var begrundet i karakteren og grovheden af de lovovertrædelser, han
var dømt for. Politiet besluttede endvidere igen at afskære Tiltalte fra at have ukontrolleret
adgang til internettet, mens han var varetægtsfængslet. Tiltalte kærede beslutningen herom,
som blev opretholdt af landsretten.   

Sagen for Højesteret angik, om det var med rette, at landsretten havde opretholdt politiets
beslutning om at afskære Tiltalte fra at have ukontrolleret adgang til internettet, mens han
var varetægtsfængslet i surrogat frem til dom i ankesagen.   

Det følger af retsplejelovens § 773, at politiet af hensyn til varetægtsfængslingens øjemed
kan bestemme, at der skal foretages andre begrænsninger i en varetægtsarrestants
rettigheder end dem, der følger af reglerne om adgang til besøg og om adgang til at
modtage og afsende breve.   

Højesteret udtalte, at bestemmelsen i § 773 også finder anvendelse på personer, der er
anbragt på en institution, f.eks. en psykiatrisk afdeling (varetægtssurrogat).

Med henvisning til begrundelsen for fængslingen og t il Tiltaltes anvendelse af internettet
ved forsøgshandlingerne fandt Højesteret, at det måtte anses for stridende mod retsfølelsen
– og dermed varetægtsfængslingens retshåndhævelsesformål – hvis Tiltalte havde fri
adgang til at færdes på internettet, mens han var surrogatfængslet på psykiatrisk afdeling.
Det var derfor med rette, at landsretten havde opretholdt politiets beslutning om at afskære
Tiltalte fra at have ukontrolleret adgang til internettet.



/